Coma (Film)

**Coma** (op Platt so veel as „Koma“)  is de Titel vun en Medizin-Thriller ut dat Johr 1978 mit Geneviève Bujold in de Hööftrull. Speelbaas vun den Film weer Michael Crichton, de ok dat Dreihbook schreven hett. Vörlaag dorför weer de Roman mit den glieken Naam vun Robin Cook, de 1977 rutkamen is.

## Inholt
Dr. Susan Wheeler is en junge Chirurgsche, de jüst so as ehr Fründ Dr. Mark Bellows in’t Boston Memorial Krankenhuus arbeit. Wiel he sik för de Krankhuus-Politik intresseert un ehr de Huusarbeit överlaten will, hett se ehrn egenen Kopp. Susans beste Fründin Nancy geiht in dat Krankenhuus, üm en „therapeutischen Abort“ maken to laten, d. h. se will en Kind afdrieven. An sik is disse Vörgang en Routine-Ingreep, man unvermodens fallt se dorbi in en Koma, liekers dat se vullkamen gesund wesen is. Mark un all Kollegen maakt ehr klor, dat bi de groten Tall vun Operatschonen in dat Krankenhuus vörkamen kann, dat mitünner ok Patienten dood blievt vun wegen de Nevenwirken. Man, Susan lett sik dorvun nich övertügen. Se geiht de Saak na un finnt dorbi rut, dat in dat verleden Johr teihn Komafäll bi Routine-Operatschonen vun junge gesunne Lüüd geven hett, de nicht klor sind. Se forscht na, liekers dat se dorför keen Verlööf hett.

Natürlich kummt dat rut un Susan kriggt Arger vun ehrn Baas Dr. Harris, vun wegen dat se gegen den Datenschuul verstött hett. Den nächsten Dag kummt wedder en Fall vun Koma vör, de ehr snaaksch vörkummt, as de sportliche Patient Sean Murphy bi en Routine-Operatschoon wegblifft. Se fraagt dorophen bi Dr. George, den böversten Dokter vun de Anästhesie, de sik vun ehr aver in sien Beroops-Ehr angrepen föhlt un ehr dorüm nich helpen will. In de Twüschentiet warrt Mark wies, dat Susan dör ehr stännig nafragen langsom all högeren Dokters op de Nerven geiht un bald ünnerdör is.

As se liekers wieter maakt, finnt se rut, dat Nancy nich mehr op de Intensivstatschoon liggt. Se is in de Twüschentiet dood bleven un is nu in de Pathologie. Se fraagt den Patholoog, de ehr jüst ünnersöcht, woans man en Minschen ümbringen künn, ahn Sporen natolaten. Vun em warrt se wies, dat en eenfache Methood weer, bi de Anasthäsie den Suerstoff dör Kohlenstoffmonoxid dörtotuschen. Wieter finnt se rut, dat all de unkloren Fäll in den OP-Ruum 8 vörkamen sünd. Se vertellt Mark dorvun. tosamen föhrt se nochmol in’t Krankenhuus, dat Susan sik övertügen un beruhigen kann. Wohrhaftig is bi de Anlagen in den OP 8 nix opfallig.

Man, en Huustechniker vertellt ehr, dat he ehr in’n Maschinenrumm wat wiesen wull un se dor henkamen schall. Sowiet kummt dat aver nich mehr, vun wegen dat de vörher ümbrocht warrt – wat ehr klor is, liekers dat dat utsütt as’n Unfall. Se kiekt also sülvst na, wat de Techniker ehr woll wiesen wull un finnt dorbi wohrhaftig en Gasbuddel mit Kohlenmonoxid. De is an en dünnen Slauch anslaten, den se bit in en Schacht nageiht. Dor finnt se rut, dat de Slauch nipp un nau in de Suerstoffleitung vun’n OP 8 münnt, de hier en elektronnisch Schaltelement hett.

Kuum hett se dat rutfunnen, luert in’t Krankenhuus de Möörder vun den Techniker op, de er nalöpt un nu ok an de Siet maken will. Se kann em aver jüst noch weglopen. Tohuus ertellt se Mark dorvun, de aver glöövt, dat se den Dood vun ehr Fründin nich verwinnen künn un nu ’n beten dördreiht is. As Susan mitanhöört, dat he an’t Telefon vertellt, ehr eerst mol en Wiel dorbehollen to wullen, troot se ok em nich mehr un neiht wedder ut.

Se geiht nu en annere Spoor na un besöcht dorbi dat *Jefferson Institut*, in dat all de unkloren Komafall överwiest worrn sünd. Se höört vun en föhrten Rundgang dör dat Institut un mischt sik dorbi ünner annere Besökers, üm to sehn, wat dat mit dat Institut op sik hett. Dorbi höört se, dat hier Koma-Patienten bi mööglichst siete Kosten ünnerbröcht un vun Reekners överwacht warrt, de jemehr Versorgen afsluut automaatsch regeln doot. Man, na den Rundgang blifft se in’t Institut sliekt dör de Gäng. Heemlich höölt se vun twee Mitarbeiters, dat över dat Institut ’n ungesettlichen Organhannel afwickelt warrt. Kort dorop finnt se de Liek vun den ehmoligen Patienten Murphy op’n OP-Disch vör, den se jüst Organen rutnahmen hebbt. As se vun Sekerheitsbeamten opdeckt warrt, löpt se wedder weg, un kann op dat Dack vun den Krankenwagen utneihn, de de Organen afhollt.

As se torüch in’t Krankenhuus is, vertellt se ehrn Baas Dr. Harris alles, wat se rutfunnen hett. För den Schock büdd he ehr en Glas Whisky an. Bi’t Vertellen stellt sik aver rut, dat Harris sülvst för den Organhannel verantwoortlich is. Dör en Droog in’n Whisky kriggt Susan gresige Pien, so dat Dr. Harris ehr nu ünner den Vörwand vun en Appendizitis in’n OP bringen laten kann, üm ehr dor an de Siet to maken. Kort bevör se opletzt ehr Sinnen verlütt, kann Susan Mark vör den OP 8 den Henwies geven, woneem he de Kohlenmonoxid-Leitung finnen kann. So kann he jüst noch rechttietig de Toleitung ünnerbreken un Susan redden.

## Kritik
Lexikon vun’n Internatschonalen Film: *Perfekt inszenierter, spannender Thriller; extrem zynisch in Szene gesetzt.

== Utteken ==
De Film hett keen Pries winnen künnen, man [[Geneviève Bujold]] weer 1979 för den *Saturn-Pries* in de Kategorie *Beste Hööftdorstellersche* vörslahn.

== Anners wat ==
In dissen Film harr [[Ed Harris]] sien eerste Speelfilm-Rull. He weer as Tweete Patholoog in en Nevenrull to sehn. Ok [[Tom Selleck]], de eerst twee Johren later in de Feernsehreeg [[Magnum (Feernsehreeg)|Magnum]] bekannt worrn is, weer hier in en Nevenrull to sehn. 

Dat „Jefferson Institut“, dat in’n Film dorstellt warrt, is in Wohrheit en Bürokumplex vun de Firma Xerox Lexington.

== Literatur ==
* Robin Cook: *Koma.'' Ullstein 2002, ISBN 3-548-25467-5

## Weblenken